b"\n_START_ARTICLE_\nJoaqu\xc3\xadn Farn\xc3\xb3s Gauch\xc3\xada\n_START_SECTION_\nBiografia\n_START_PARAGRAPH_\nVa estudiar el batxillerat en l'Institut de Segon Ensenyament de Castell\xc3\xb3 i es va llicenciar en Medicina en la Universitat de Val\xc3\xa8ncia. Es va especialitzar en reumatologia a Val\xc3\xa8ncia i Fran\xc3\xa7a. El 1975 fou nomenat cap del Servei en la Resid\xc3\xa8ncia Sanit\xc3\xa0ria de la Seguretat Social de Castell\xc3\xb3 per concurs oposici\xc3\xb3. \xc3\x89s membre de la Societat Espanyola de Reumatologia, de la de Rehabilitaci\xc3\xb3 i d'EALA. Tamb\xc3\xa9 ha estat director de l'Institut de Talassoter\xc3\xa0pia de Benic\xc3\xa0ssim. Ha publicat treballs en revistes especialitzades sobre temes m\xc3\xa8dics i ha fet nombroses pon\xc3\xa8ncies per a congressos nacionals i estrangers._NEWLINE_Fou escollit senador per UCD a les eleccions generals espanyoles de 1977 per la prov\xc3\xadncia de Castell\xc3\xb3 i fou membre del Consell del Pa\xc3\xads Valenci\xc3\xa0. Tamb\xc3\xa9 fou regidor de l'ajuntament de Castell\xc3\xb3 de la Plana i president de la Diputaci\xc3\xb3 de Castell\xc3\xb3 el 1979-1983. Despr\xc3\xa9s de l'ensulsiada de la UCD ingress\xc3\xa0 a Alian\xc3\xa7a Popular, amb la qual fou elegit diputat a les eleccions a les Corts Valencianes de 1983. Despr\xc3\xa9s ingress\xc3\xa0 a Uni\xc3\xb3 Valenciana, amb la qual fou elegit diputat a les eleccions a les Corts Valencianes de 1991. Despr\xc3\xa9s torn\xc3\xa0 al Partit Popular, amb el qual el president Eduardo Zaplana el nomen\xc3\xa0 Conseller de Sanitat de la Generalitat Valenciana de 1995 a 1999.\n_START_SECTION_\nGuardons\n_START_PARAGRAPH_\nT\xc3\xa9 la Medalla al M\xc3\xa8rit Constitucional. El 2004 va rebre la Medalla d'Or de la Diputaci\xc3\xb3 Provincial de Castell\xc3\xb3, el 2008 el Premi a la Conc\xc3\xb2rdia de l'Associaci\xc3\xb3 Cultural Gregal Estudis Hist\xc3\xb2rics, el 2010 la Medalla d'Or de la ciutat de Vila-real i el 2012 el Premi Francesc de Vinatea."